runetrust/blame-folketinget-dk huggingface dataset:
Torben Hansen (S), 2009-04-28:
Så er det også vigtigt, at vi i de her tider, hvor det altoverskyggende, verdensomspændende miljøproblem er øverst på tapetet, netop CO2udledningen og generelt klimaforandringerne, også får miljøet med, når det gælder vand, luft, støj, røg og møg, og hvad der ellers er inden for det område.
Jens Rohde (V), 2004-10-07:
Det er en rimelig teknisk fremskrivning, men det har jo lidt at gøre med, at når de ledige går på sommerferie, er de ude af arbejdsløshedskøen, men når de kommer tilbage fra sommerferie, skal de jo melde sig igen, og så kommer de ind i arbejdsløshedskøen igen.
Line Barfod (EL), 2008-02-19:
Vi har set anerkendelsesdirektivet, som vi også diskuterer i øjeblikket, og som åbenbart har den konsekvens, at vi ikke længere kan opretholde uddannelseskrav på en række arbejdsområder som f.eks. opstilling af stilladser, nedtagning af asbest og en række andre forhold.
Jesper Langballe (DF), 2008-11-12:
Jamen når fru Lone Dybkjær rejser sig sådan uden for nummer for at gå på talerstolen og siger, at det er en kendsgerning, at euroen har været en stor succes, og at den har haft en stabiliserende virkning, kan det da ikke nytte noget, når man peger på kendsgerninger, som viser det stik modsatte, nemlig at de europæiske befolkninger er uenige med fru Lone Dybkjær, at hun så siger: Det kan jeg ikke forholde mig til, det er bare nogle påstande.
Peter Skaarup (DF), 2006-01-10:
Vi i Dansk Folkeparti synes, det ville være helt naturligt, at når man nu har gjort det strafbart at afbrænde det amerikanske og andre landes flag i Danmark, f.eks. i forbindelse med en meget hårdhændet demonstration, så er det rimeligt nok, at det er strafbart at afbrænde Dannebrog.
Jan Petersen (S), 1998-12-16:
Dér har vi med aftalen udmøntet Folketingets dagsorden om en behandlingsgaranti for livstruende sygdomme, og jeg skal ikke her undlade at nævne, at det er sket uden frit valg med offentlige tilskud til dem, der kan betale f.eks. 15 pct. af behandlingen selv.
Hans Christian Schmidt (V), 2002-03-11:
Det var jo noget, som man godt ved, at man selv har været med til, og det er tankevækkende - det gælder sådan set både til hr. Ole M. Nielsen, der var den sidste, som sagde det, og til alle andre: Er det en linje? Er det en linje det her med, at lovforslaget ikke må samle de her råd og nævn i puljer?
Anni Matthiesen (V), 2019-04-04:
I forhold til netop det med de offentligt ansatte kan jeg jo sige, at jeg, inden jeg selv blev politiker, faktisk var ansat i den offentlige sektor igennem næsten 19 år, og for mig var det, når jeg netop mødte borgerne, selvfølgelig en naturlig del af min hverdag, at have den her del med, og jeg har aldrig tænkt, at jeg på den måde manglede nogen form for uddannelse.
Dina Raabjerg (KF), 2025-05-08:
Jeg husker et netværksmøde får halvandet års tid siden med en række kvinder, der arbejder for diversitet i bestyrelser, og der var en internationalt adopteret, som er fra Asien, og hun bliver somme tider spurgt om det der med diversitet, og hun siger: Jeg er jo ikke diversitet i en bestyrelse, for jeg er nøjagtig lige så hvid indeni som alle andre.
Keld Albrechtsen (EL), 1998-02-04:
Fru Tove Lindbo Larsen undskyldte regeringen med, at det var jo vanskelige vilkår, ministeren havde nede i EU, og at det ikke rigtig var til at få tingene igennem, og derfor har vi så det problem med, at man ikke ordentligt kan mærke gensplejsede produkter, majs osv. Men hvad vil fru Tove Lindbo Larsen så gøre ved det problem, at ministeren faktisk har stemt for de forordninger, som gælder på det her område?
Marie Krarup (DF), 2017-02-21:
Og Socialdemokratiet behøver ikke at være så bekymret for processen, som vi ellers hørte i ordførertalen – et beslutningsforslag giver jo netop mulighed for undersøgelse af de juridiske aspekter og en nærmere undersøgelse af, hvad og hvordan man kan gøre tingene, plus en høringsproces.
Marianne Jelved (RV), 2000-01-26:
Men jeg tror, man skal være klar over, at mange af kravene er nogle, der er gamle, om jeg så må sige, ikke er nye typer krav, men at man også i det, der hedder Det Europæiske System af Centralbanker, hvor alle 15 medlemslandes nationalbankdirektører deltager, jo også drøfter den her slags ting.
Dennis Flydtkjær (DF), 2015-02-17:
Man har oplevet, at udenlandske investorer har brugt kommanditselskaber til at få kanaliseret penge videre til andre skattelylande, bl.a. fordi gennemsigtigheden i kommanditselskaber har været ret dårlig, hvilket har haft rigtig store konsekvenser for de lande, som pengene via Danmark er blevet kanaliseret til.
Mette Thiesen (DF), 2024-12-04:
Hvad er ministerens holdning til de forhold, der tilsyneladende gør sig gældende i mormonkirken/Jesu Kristi Kirke af Sidste Dages Hellige, hvor børn helt ned til 12-årsalderen udspørges af biskopperne, herunder om, hvorvidt de er seksuelt rene, og om andre af deres intime seksuelle erfaringer, og at trossamfundets ledelse har et juridisk parallelsystem for håndtering af forskellige seksuelle overgreb og vold, og hvad agter ministeren konkret at gøre ved det?
Sophie Løhde (V), 2009-02-19:
Som ministeren også allerede har været inde på i sin tale, blev der i forlængelse heraf oprettet et landsdækkende kompetencecenter for prostitution, der effektivt giver os en viden på området, og som samtidig er medvirkende til at bygge bro mellem den prostituerede, den offentlige myndighed og tilbuddene.
Svend Erik Hovmand (V), 2006-01-24:
Jeg har nævnt et par eksempler her for den tidligere spørger, og jeg tror, vi kunne finde en række andre eksempler på, at når danske virksomheder klarer sig godt også i eksporten til Østeuropa og Kina og en række andre asiatiske lande, som er i stor vækst i øjeblikket, så er det jo, fordi vi ved, hvor vi skal satse, og vi er gode til at satse der, hvor der er behov for det.
Kristian Thulesen Dahl (DF), 2018-10-04:
Og vores engagement i det her bygger jo altså også på, at vi har en redegørelse fra Finansministeriet om, at vi har ganske store milliardudgifter, der belaster de offentlige kasser hvert eneste år, 36 mia. kr., fordi vi ikke har styr på det her område.
Niels Bloch Jespersen (S), 2000-01-20:
Yderligere skal muligheden for at tilbageholde skibe forbedres, således at vi kan nægte et skib sejltilladelse, indtil der er stillet kaution, eller bøden er betalt, da vi af bitter erfaring har lært, at det kan være ret svært at få bødekravet indfriet fra skibene, når de først er over alle bjerge.
Jytte Andersen (S), 2005-11-03:
Forslaget her er dårligt, og det virker stik imod de ønsker, som jeg har indtryk af vi har i fællesskab om at få tunet arbejdsmarkedspolitikken, så vi undgår langtidsledighed og flaskehalse, og at nogle ledige ikke får den betjening, som de har brug for, hvad enten der nu er brug for pisk eller gulerod.
Peter Skaarup (DF), 2002-04-05:
Da er det, at jeg har efterlyst, at man også fra andre partier end Dansk Folkeparti og nu også regeringen, som er med i det her forslag, har villet tage hånd om den problemstilling, har villet rejse nogle debatter om rimeligheden af, at skatteyderne skal bruge penge på et center, der har været så politiserende.
Karen Jespersen (V), 2008-04-02:
Bl.a. fru Pernille Vigsø Bagge talte lidt hånligt om de her kampagner og pjecer osv., men her er faktisk et eksempel på en kampagne, som ser ud til at have foranlediget, at der er sket nogle mærkbare forbedringer i den periode, hvor kampagnen har været der.
Lene Espersen (KF), 1998-06-23:
Vi har været meget optaget af det her spørgsmål, men jeg synes, det er vigtigt at få fortalt tilhørerne i dag, at der faktisk er masser af eksempler på, at miljøkontrollen og levnedsmiddelkontrollen i dag er adskilt, og hvor det fungerer storartet; et eksempel er fra Århus Amt.
Rune Lund (EL), 2006-04-20:
Selv om der er sket en indskrænkning af anvendelsesområdet, sådan så f.eks. arbejdsmarkedet er taget ud – vi står ikke nu i en situation, der på samme måde truer, som for et år siden, hvor vi ville kunne have set østeuropæisk arbejdskraft tage til Frankrig eller tage til Danmark eller tage til andre lande primært i Vesteuropa og arbejde til østeuropæiske løn- og arbejdsvilkår, hvilket ville have ført til social dumping – så står vi stadig væk med mange uafklarede ting med hensyn til sådan noget som uddannelse.
Jesper Langballe (DF), 2011-05-24:
Nej, men det synes jeg er et fint resultat af en debat, nemlig at hr. Niels Helveg Petersen nu har hørt, hvad det var, jeg sagde, og hvad det var, jeg mente, og hr. Niels Helveg Petersen behøver ingenlunde at være overbevist af mine ord om, at afslagene for afklassificering er meningsløse.
Britta Schall Holberg (V), 2006-03-28:
Og derfor er hele det apparat sat i gang med henblik på at hjælpe dem, når de henvender sig, og at respektere det, som forslagsstillerne også må være blevet stillet over for, da de foretog de stramninger under deres regeringsperiode, nemlig at sikre, at de unge bevarer den anonymitet, som de har lagt overmåde vægt på.
Linea Søgaard-Lidell (V), 2024-05-23:
Lige nu pågår der jo et stykke arbejde i den grønne trepart om, hvordan vi løser den problemstilling, vi har med landbrugets udledninger af drivhusgasser, og også om, hvordan vi løser det på en fornuftig måde, så vi stadig væk har en konkurrencedygtig fødevareproduktion i Danmark.
Flemming Kofod-Svendsen (KRF), 1998-06-04:
I arbejdsministerens fremsættelsestale står der: »I efteråret 1997 gennemførte regeringen en midlertidig pensionsopsparing for 1998. En videreførelse af den midlertidige pensionsopsparingordning vil være en naturlig udmøntning af regeringens ønske om at styrke opsparingen i samfundet.
Lea Wermelin (S), 2021-04-27:
Målet er at sikre en ny udnyttelse af byrummet, hvor der i højere grad gives plads til kulturelle aktiviteter om søndagen, hvor de trafikale behov er mindre, og hvor der derfor ikke er behov for at vægte hensynet til fremkommeligheden og trafikafviklingen i samme grad som i hverdagen.
Eva Kjer Hansen (V), 2001-12-12:
og følger man den lokale debat rundtomkring, og specielt i den netop overståede kommunevalgkamp, er det jo tydeligt, at her er et område, som lokalpolitikerne godt ved, at de bliver bedømt på. Jeg forstår slet ikke forslagsstillernes formulering om, at hvis vi forbedrer barselorlovsmulighederne, kan der, og jeg citerer fra forslagets bemærkninger: »være grund til at frygte en udvikling, hvor langt flere kommuner tilskyndes til at opgive deres pasningsgaranti fra 6 måneder.«
Pernille Rosenkrantz-Theil (S), 2021-04-26:
Så det er helt afgørende, at vi går ind og kigger på den givne uddannelse, og så at vi i øvrigt får bidraget til at rive det uddannelseshierarki ned, der eksisterer i vores samfund, og fokuserer på at få eleven til at åbne øjnene for alle de forskellige uddannelsesmuligheder, der heldigvis er, og lytte meget mere til egne ønsker og mindre til, måske, hvad omverdenen betegner som fint eller mindre fint.
Per Husted (S), 2011-02-25:
Skulle det blive aktuelt med et CO2-lager i den danske undergrund, skal det, som vi læser teksten, fremlægges for Folketinget, ligesom der skal udføres VVM-vurderinger for at se på påvirkningen af miljøet. Hvad der præcis ligger i det her, er det vigtigt for os at få præciseret.
Jane Heitmann (V), 2012-05-15:
Jeg kunne godt tænke mig bare lige at spørge ministeren, nu hvor jeg hørte ministeren netop tale om evidens og evidensbaseret, og vi hørte også ministerens partifælle fru Özlem Sara Cekic tale om, at det her nu er videnskabeligt, og at det så også betyder, at der er en vis form for evidens: Hvor mange narkomaner er det helt præcis, at de her fixerum har reddet ud af et misbrug?
Camilla Fabricius (S), 2025-02-19:
Jeg er også bekymret over, at Det Konservative Folkeparti, som jo også har en ansvarlighed ude i kommunerne, ikke kan se, at vi er nødt til at prøve at begrænse reglerne eller regelforenkle der, hvor vi kan, sådan at vi faktisk bruger den økonomi, vi har fælles, til borgernes primære omsorg.
Tom Behnke (KF), 2013-10-24:
Jeg forstår godt diskussionen om, om det ikke kunne have været 5 år eller 7 år, og der er da nok noget om det, som der bliver spurgt ind til, i forhold til at 6 år måske nok er valgt ud fra en rimelighedsbetragtning, selvfølgelig, men mest af alt også ud fra den betragtning, at lige præcis når vi rammer 6 år, åbner det for nogle nye muligheder i forhold til efterforskningen af den her type kriminalitet.
Walter Christophersen (DF), 2005-03-17:
Dansk Folkeparti bemærker endvidere, at revision af kystbeskyttelsesloven agtes gennemført snarest muligt efter vedtagelsen af kommunalreformforslagene, hvorfor ændringer qua indkomne forslag, der ligger ud over, hvad der kan foretages som konsekvens af strukturaftalen, kan komme i betragtning snarest.
Christian Rabjerg Madsen (S), 2017-01-18:
Der kan klages over VVM, der kan klages over Roskilde Kommunes fremme af sagen, der kan klages over fredningsnævnets afgørelse, der kan klages over afgørelser i relation til åbeskyttelse, der kan klages over afgørelser i relation til vandløbsregulering, og så kan der endelig, hvis det skulle blive relevant, klages over beslutninger i relation til ekspropriation.
Jesper Langballe (DF), 2002-03-12:
Alle disse udlændinge, som udlændingelobbyen i Danmark har mobiliseret, er såmænd ikke så væsentlige endda. Tilbage står jo det spørgsmål, som er rejst i dag om centrets uafhængighed, og jeg vil gerne spørge regeringspartiordføreren, hr. Jens Rohde, om man virkelig for alvor vil sikre instituttets fremtidige uafhængighed.
Eva Møller (KF), 2001-05-21:
Vi synes, det er udmærket og rigtigt, at det er således, men vi tror ikke, man kan fremme den yderligere ved at bevare statsstøtten. Det kan godt være, der er nogle enkelte nye teknologier, vi ikke kender til endnu, som i en kort periode har behov for statsstøtte for at kunne blive udviklet.
Morten Østergaard (RV), 2009-05-13:
Endelig vil jeg spørge fru Helle Sjelle, når hun tager fat i, at det ligesom er antallet, der er afgørende, og at man er nødt til at nedbringe antallet af indvandrere, om fru Helle Sjelle er opmærksom på, at der i 2002 blev udstedt 33.000 opholdstilladelser, og at der i 2007 blev udstedt 58.000 opholdstilladelser.
Søren Søndergaard (EL), 2002-05-03:
For det første eksisterer der jo i hvert fald tre forskellige ordninger, dels er der dem, der har ferie med løn plus et ferietillæg, dels er der dem, der optjener feriegodtgørelse på feriekonto, dels er der dem, der har en overenskomstaftalt feriekortordning, og her mener vi, at det vil være urimeligt, hvis en lovændring forrykker forholdet mellem de forskellige ordninger.
Lars Løkke Rasmussen (V), 2003-02-28:
INBC har ved flere lejligheder mindet om, at staterne kun er berettigede til at tillade brug af narkotika til medicinske og videnskabelige formål, og har klart fastslået, at etablering af fixerum, også af den karakter, der her er tale om, strider imod narkotikakonventionerne.
Karen Hækkerup (S), 2012-02-08:
Der er stadig væk regler for, hvordan man kan komme til Danmark, og hvordan man kan slå sig ned her, og vi lægger selvfølgelig også med den integrationsreform, som regeringen er i gang med at lave, vægt på at understrege, at pligter og rettigheder selvfølgelig også gælder for denne gruppe medborgere.
Sonja Albrink (CD), 1998-06-24:
CD er imod de lovforslag, der fordyrer persontransporten og sætter bilejernes udgifter i vejret ved at øge afgiften på benzin og udhule befordringsfradraget, og CD er også imod de lovforslag, der forringer mobiliteten på arbejdsmarkedet og forringer vilkårene for at bo i landdistrikterne, fordi vi synes, det er af stor betydning, at folk har mulighed for at slå sig ned dér.
Lars Løkke Rasmussen (M), 2024-04-16:
Det er også på den baggrund, at regeringen for nylig annoncerede en ny humanitær støttepakke på 100 mio. kr. til Palæstina, som kommer oven i den allerede udbetalte støtte på 105 mio. kr. til UNRWA i år, og så bidrog Danmark jo med 280 mio. kr. sidste år.
Kristian Thulesen Dahl (DF), 2001-03-21:
Jeg tror, de fleste, der har sat sig ind i Nicetraktaten, læst den igennem, godt ved, at den regulerer en hel masse forhold, og hvis man nu vil forsøge at bagatellisere spørgsmålet om, hvorvidt Danmark selv egenhændigt vælger sin kommissær, eller vi er underlagt de andres mulighed for at sige, at de ikke vil have den person, vi indstiller, synes jeg nok, det er højt spil.
Torsten Schack Pedersen (V), 2013-06-11:
Vi bryster os alle sammen af at have grønne hensigter, men vi må også konstatere, at disse afgifter har svækket danske virksomheders konkurrenceevne, og for Venstre er det centralt, at en grøn omstilling går hånd i hånd med gode konkurrencevilkår for dansk erhvervsliv.
Frank Aaen (EL), 2007-01-31:
Men lad os så vende tilbage til kronvidnet og et spørgsmål, som statsministeren glemte at svare på før, nemlig, hvad statsministeren siger til det, når kronvidnet så udtaler: Jo, men vi afhørte dog folk i 30 timer i træk, og vi truede folk med henrettelse.
Michael Aastrup Jensen (V), 2019-11-06:
Mit spørgsmål til transportministeren er: Mener ministeren, at det er rimeligt, at mange tusinde borgere i Østjylland og specifikt Randersområdet ikke kan sove for og eventuelt risikerer at blive syge af den støj, der kommer fra E45, og dermed får ødelagt deres livskvalitet?
Jens Joel (S), 2018-01-23:
Omvendt er det også klart, at hvis man skal lave noget, som ikke er hele EU, så er der nødt til at være en tilpas stor mængde af lande, som går med i det, hvis man skal undgå, at det forvrider konkurrencen og i virkeligheden bare skaber nogle skæve fordelinger af de arbejdspladser eller de indsatser, som måtte blive ramt.
Lars Løkke Rasmussen (V), 1998-03-31:
Under udvalgsarbejdet vil det interessere mig at få belyst spørgsmålet om de opholdssteder, der godkendes af en anden offentlig myndighed, det vil altså sige frie grundskoler med kostafdeling og efterskoler, fordi det af lovforslaget fremgår, at amtskommunens godkendelse skal basere sig på de oplysninger, som er indhentet af den anden godkendende myndighed.
Tina Nedergaard (V), 2010-10-28:
Men inden oppositionen nu svinger sig helt op til at tale om nedskæringsregering, og hvor forfærdeligt det dog er, at VKO har haft flertal i så mange år – hvilket mange af borgerne heldigvis fortsat glæder sig over – kan jeg sige, at den offentlige finansiering af voksen- og efteruddannelsesindsatsen, som Venstres ordfører var inde på, er steget fra 5,5 mia. kr. i 2007 til 7,4 mia. kr. i 2009.
Jette Gottlieb (EL), 1998-06-17:
Som sagt kan jeg godt forstå, at den dårlige samvittighed får hr. Poul Erik Dyrlund til at hæfte sig meget ved netop det aspekt, men han hører jo ikke efter, for det, vi siger, er, at der hermed tilvejebringes nogle betingelser, såvel som der i andre forhold også tilvejebringes visse betingelser på arbejdsmarkedet, f.eks. at man ikke må arbejde på arbejdsmarkedet, hvis man er under 13 år, og f.eks. arbejdsmiljøbetingelser.
Troels Lund Poulsen (V), 2011-03-23:
Et af de initiativer, som er nævnt, er jo bl.a. at udvide indskolingen med en 6-timers sammenhængende skoledag, og det er jo bl.a. for at sikre, at nogle af de elever, som har brug for mere faglighed, også får den tidligt i skoleperioden.
Kristian Thulesen Dahl (DF), 2010-09-07:
Man må også se på – det har vi jo også rejst flere gange – om det, man har lagt ind, er tilstrækkeligt, eller om man bør lægge yderligere ind i forhold til kommunerne, så man sikrer, at den aftalte økonomi naturligvis i budgetterne efterfølgende holder sig inden for det aftalte.
Niels Helveg Petersen (RV), 2003-02-20:
Jeg kan godt lide den tilgang til problemet, at man starter i det hjørne at se kritisk på den samlede politik, der har været ført på dette område, og som er dokumenteret i vismandsrapporter op igennem årene i metervis, der viser, at den nuværende måde at regulere på fører til utrolige forvridninger til skade for de unge, der søger plads på boligmarkedet for første gang.
Morten Dahlin (V), 2020-04-29:
Vil ministeren så i det mindste anerkende, at hvis man kunne få ændret lønkompensationsordningen, ville det stille dansk erhvervsliv og dermed danske lønmodtagere og dermed den danske velfærd bedre, hvis ministeren kunne få forhandlet nogle andre fleksibilitetsformer ind i trepartsaftalen?
Mike Legarth (KF), 2015-03-11:
Så vi vil gerne, som jeg sagde – og det vil jeg gerne slå fast – være med til at finde et rådighedsbeløb, sådan at man kan sænke afgiften, sådan at passagen over Storebælt bliver lidt billigere, for at skabe en mobilitet, altså så der ikke er den omkostning ved det.
Helena Artmann Andresen (LA), 2024-05-15:
Jeg ville ikke have det særlig fornøjeligt med mig selv, hvis jeg ikke gik ind for mere frit valg på børneområdet, og vi ser det jo også i forhold til Socialdemokratiet, når det gælder skattefradraget for pasning af eget barn: Det må være op til kommunerne selv, så det er bare ærgeligt, hvis man er i en familie, hvor kommunen ikke gider at give et fradrag for den slags.
Sascha Faxe (ALT), 2025-02-04:
Så på den måde er det et minilaboratorie, og der kunne jeg da godt tænke mig at invitere mine ordførerkolleger ud på en tur rundt på Roskilde Festival, hvis I vil se, hvordan det ser ud, men også for at se på nogle muligheder for at gøre noget ved det.
Høgni Hoydal (T), 2006-05-18:
Jeg tror, at hvis disse forhold var for vores øjne hver dag, hvis vi selv havde prøvet at leve under disse forhold bare i en uge, eller hvis vi levede med nogle naboer, hvor vi hver dag kunne se, hvordan børnene havde det, så ville det slet ikke komme på tale at kunne finde på at stemme nej til forslaget til vedtagelse fra forespørgerne og heller ikke at forsøge at afværge, at spørgsmålet er inde i vores alles øjne og vores alles synsbane.
Jørn Jespersen (SF), 2002-01-10:
Jeg vil gerne starte med at konstatere, at jeg synes, det demokratisk er et problem, at vi har en regering og nogle regeringspartier, som under valgkampen systematisk nægtede at udtale sig om miljøpolitik, hvorefter man går i gang med en konsekvent afvikling af miljøpolitikken og en nedlæggelse af Miljøministeriet.
Martin Henriksen (DF), 2013-12-13:
Lovforslaget indfører bl.a. den nederlandske red carpet-model, der skulle give en særlig nem adgang for personer tilknyttet bestemte udenlandske virksomheder, foreninger osv. i de danske visumregler, og derfor har vi fra Dansk Folkepartis side også spurgt ind til de nederlandske erfaringer med modellen, bl.a. hvor mange der benytter ordningen, og forholdene vedrørende omgåelse af de nederlandske regler.
Svend Auken (S), 2001-02-22:
Man skal dog imidlertid være opmærksom på, at det ikke kun er, fordi Folketinget har været stærkt præget, som det jo også er fremgået i dag, af landbrugsinteresser, men det hænger også lidt sammen med, at erhvervet af gode grunde er omfattet landzonebåndet, som jo er et særlig restriktivt bånd, og det er inden for det bånds rammer, at erhvervet skal udvikle sig, og det skal man altså være opmærksom på.
Søren Pind (V), 2011-04-28:
I april 2009 oversendte Integrationsministeriet som et led i den politiske aftale af 22. september 2008 mellem regeringen og Dansk Folkeparti en udredning til Folketingets Indfødsretsudvalg om reglerne om dobbelt statsborgerskab i Danmark, i andre lande og i forhold til internationale konventioner.
Poul Nyrup Rasmussen (S), 1999-01-28:
Når det gælder de øvrige dele af det principielle, kan jeg selvsagt ikke lade være med at opholde mig ved eksempelvis grundlovens § 75: »Til fremme af almenvellet bør det tilstræbes, at enhver arbejdsduelig borger har mulighed for arbejde på vilkår, der betrygger hans tilværelse.«
Thomas Danielsen (V), 2024-02-08:
Et anlægsprojekt vil i et vist omfang altid påvirke dets nærmiljø, og i sidste ende er det en afvejning mellem på den ene side at genere miljøet omkring jernbanen mindst muligt og på den anden side at sikre en hensigtsmæssig anlægsproces for vigtige projekter for samfundet.
Peter Juel Jensen (V), 2013-05-07:
Enhedslisten har desværre ikke fysisk været til stede for at begrunde over for udvalget, hvorfor de ønsker at opdele forslaget, og det vil vi selvfølgelig gerne give Enhedslisten en mulighed for, så jeg håber, man kan bakke op om, at vi sender forslaget tilbage mellem anden- og tredjebehandlingen.